Lakstīgalas

Lakstīgalas, lakstīgalu ģints (Luscinia) ir mušķērāju dzimtas (Muscicapidae) ģints, kas apvieno 4 mūsdienās dzīvojošas dziedātājputnu sugas.World Bird List: Chats, Old World flycatchers, 2020 Nesenā pagātnē ģintī bija vairāk nekā 10 sugas, bet saskaņā ar jaunākajiem ģenētiskajiem atklājumiem no lakstīgalu ģints atdalītas vairākas jaunas ģintis.

 Izplatība 
Šīs ģints sugas mājo Eirāzijā, viena suga sastopama arī Aļaskā un Kanādas rietumos. To kopējais izplatības areāls ir ļoti liels, sākot ar subarktiku un beidzot ar tropiem. Lielākā daļa sugu ligzdo mērenajā joslā.Grimmett, Richard; Inskipp, Carol, Inskipp, Tim & Byers, Clive (1999): Birds of India, Pakistan, Nepal, Bangladesh, Bhutan, Sri Lanka, and the Maldives. Princeton University Press, Princeton, N.J.  Ziemeļu populācijas ir migrējošas, bet dienvidos mītošās ir nometnieces. Migrējošās sugas ziemo Āfrikas, Indijas un Dienvidaustrumāzijas tropu joslā.

 Latvijā 
Latvijā sastopamas 3 lakstīgalu ģints sugas — lakstīgala (Luscinia luscinia), zilrīklīte (Luscinia svecica) un rietumu lakstīgala (Luscinia megarhynchos).Rietumu lakstīgala  Putni.lv

 Izskats un īpašības 
Lakstīgalu ģints sugas ir maza auguma putni ar kompaktu uzbūvi. To ķermeņi ir 13—19 cm gari.Robins and Chats Visām sugām mātītes ir pelēkbrūnas un neuzkrītošas. Tēviņi, atkarībā no sugas, var būt tikpat pelēcīgi kā mātītes, piemēram, lakstīgalai un rietumu lakstīgalai (Luscinia megarhynchos), vai koši un krāsaini, piemēram, zilrīklītei (Luscinia svecica) un baltvēdera erickiņam (Luscinia phaenicuroides). Lakstīgalu ģints sugām ir spēcīgas kājas, jo pa zemi tās pārvietojas lecot. 

Šīs ģints sugām dziesma ir sarežģīta un īpaši muzikāla. Viskrāšņākās dziesmas ir tipiskajām lakstīgalām.

 Uzvedība 
Ģints sugas ir teritoriāli putni un mājo mežos un krūmājos. Tie būvē smalkas, bļodveida ligzdas, kas visbiežāk novietotas biezos krūmos uz apakšējiem zariem. Tā kā šie putni pamatā uzturas krūmos, tos ir grūti novērot, īpaši laikā, kad tie nedzied. Tos ir vieglāk novērot atklātākās vietās ziemošanas teritorijās. Ģints sugas barojas ar kukaiņiem, kāpuriem un citiem bezmugurkaulniekiem. Putns apmetas uz zema zara un vēro apkārtni, noskatot upuri. Barošanās pamatā notiek uz zemes. Medījums tiek meklēts arī, izlēkājot un pārskatot teritoriju.Svensson, Lars; Zetterström, Dan; Mullarney, Killian & Grant, P. J. (1999): Collins bird guide. Harper & Collins, London.  

 Sistemātika 
Lakstīgalu ģints (Luscinia)
 Baltvēdera erickiņš (Luscinia phaenicuroides) 
 Lakstīgala (Luscinia luscinia)
 Rietumu lakstīgala (Luscinia megarhynchos)
 Zilrīklīte (Luscinia svecica)

 Atsauces 

 Ārējās saites 

 Avian Web: Luscinia


Kategorija:Mušķērāju dzimta